送判院楊道夫
作者：釋寶曇
朝代：宋

paragraphs: 君詩如周郎，年少新將兵。
阿瞞不及語，夜半火到明。
金屋小喬在，國色傾人城。
不見今十年，詩已如此成。
愈談聽愈好，俗間未能評。
石渠苦無詩，日者上意傾。
西南老臣去，不復聞姓名。
公今賦渝州，將與山月鳴。
亦須慰華髮，過家濯塵纓。
我有一紙書，山林爲子情。
黄金作人累，珍重煩寄聲。